CELEX: 
Language: mt
Date: 2021-09-21 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) 2019/2122 fir-rigward ta’ ċerti kategoriji ta’ oġġetti li jippreżentaw riskju baxx, oġġetti li jkunu parti mill-bagalji personali tal-passiġġieri u annimali domestiċi eżentati mill-kontrolli uffiċjali fil-postijiet ta’ kontroll fuq il-fruntieri u li jemenda dak ir-Regolament Delegat u r-Regolament Delegat (UE) 2019/2074 fir-rigward tar-referenzi għal ċerta leġiżlazzjoni mħassra

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Ir-Regolament (UE) 2017/625 tal-Parlament Ewropew u tal-Kunsill
                  1
                dwar il-Kontrolli Uffiċjali (OCR) jistabbilixxi l-qafas għall-kontrolli uffiċjali u attivitajiet uffiċjali oħra biex tiġi vverifikata l-applikazzjoni korretta tal-leġiżlazzjoni tal-Unjoni dwar il-katina agroalimentari. Dan jinkludi l-kontrolli uffiċjali li jitwettqu fuq l-annimali u l-oġġetti li jidħlu fl-Unjoni minn pajjiżi terzi.
            
            
               Ir-Regolament Delegat tal-Kummissjoni (UE) Nru 2019/2122
                  2
                jistipula, inter alia, ċerti kategoriji ta’ annimali u oġġetti eżentati mill-kontrolli uffiċjali fil-postijiet ta’ kontroll fuq il-fruntieri u kontrolli speċifiċi fuq il-bagalji tal-passiġġieri. Dak ir-Regolament Delegat jeżenta lill-kampjuni ta’ riċerka u dijanjostiċi mill-kontrolli uffiċjali fil-postijiet ta’ kontroll fuq il-fruntieri, soġġett għal ċerti kundizzjonijiet. Ir-Regolament Delegat jistabbilixxi wkoll il-posters li l-awtoritajiet kompetenti jridu juru f’postijiet faċilment viżibbli għall-passiġġieri li jaslu minn pajjiżi terzi u jipprevedi informazzjoni standardizzata li tista’ tingħata lil tali passiġġieri b’rabta mar-regoli applikabbli tal-Unjoni.
            
            
               L-għan ta’ dan ir-Regolament Delegat huwa li jintroduċi kategorija oħra ta’ kampjuni ta’ prodotti li joriġinaw mill-annimali u ta’ ċerti prodotti komposti li huma eżentati mill-kontrolli uffiċjali fil-postijiet ta’ kontroll fuq il-fruntieri, soġġetti għal ċerti kundizzjonijiet u li jistabbilixxi regoli speċifiċi ta’ kontroll għal tali kampjuni.
            
            
               Dan ir-Regolament Delegat jadatta wkoll il-posters għall-passiġġieri li jaslu minn pajjiżi terzi biex jinkludu referenza għar-Renju Unit (l-Irlanda ta’ Fuq); barra minn hekk, jikkoreġi referenza għall-annimali domestiċi eżentati mill-kontrolli uffiċjali fil-postijiet ta’ kontroll fuq il-fruntieri sabiex ir-referenza tiġi allinjata mal-listi rilevanti tal-pajjiżi terzi minn fejn l-annimali domestiċi jistgħu jinġarru lejn Stat Membru.
            
            
               Addizzjonalment, dan ir-Regolament Delegat jikkoreġi ċerti referenzi għal atti legali mħassra fir-Regolament Delegat (UE) 2019/2122 u fir-Regolament Delegat tal-Kummissjoni (UE) 2019/2074
                  3
               .
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Il-Grupp ta’ Esperti tal-Kummissjoni “kontrolli uffiċjali” (E00911) ġie kkonsultat f’diversi okkażjonijiet, u saru għadd ta’ laqgħat mal-partijiet ikkonċernati rilevanti.
            
            
               Ma saret l-ebda valutazzjoni tal-impatt, peress li minħabba l-bidliet u l-kjarifiki limitati li jintroduċi, dan ir-Regolament mhuwiex mistenni li jkollu impatt sinifikanti.
            
            
               3.ELEMENTI ĠURIDIĊI TAL-ATT DELEGAT
            
            
               Il-bażi legali għal dan ir-Regolament Delegat huwa l-Artikolu 48 (b), (c), (d), (e), (f) u (h), l-Artikolu 53(1)(d)(ii) u l-Artikolu 77(1) (h) u (k) tar-Regolament (UE) 2017/625 li jimponu obbligu fuq il-Kummissjoni li taġixxi.
            
            
               Fl-interess taċ-ċertezza tad-dritt, huwa xieraq li f’att wieħed jiġu stabbiliti regoli dwar l-eżenzjonijiet mill-verifiki fil-postijiet ta’ kontroll fuq il-fruntieri, regoli dwar kompiti speċifiċi ta’ kontroll imwettqa mill-awtoritajiet doganali u awtoritajiet pubbliċi oħra u regoli għat-twettiq ta’ kontrolli uffiċjali speċifiċi fuq oġġetti eżentati mill-kontrolli uffiċjali fil-post ta’ kontroll fuq il-fruntiera tal-ewwel wasla fl-Unjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 21.9.2021
            
            
               li jemenda r-Regolament Delegat (UE) 2019/2122 fir-rigward ta’ ċerti kategoriji ta’ oġġetti li jippreżentaw riskju baxx, oġġetti li jkunu parti mill-bagalji personali tal-passiġġieri u annimali domestiċi eżentati mill-kontrolli uffiċjali fil-postijiet ta’ kontroll fuq il-fruntieri u li jemenda dak ir-Regolament Delegat u r-Regolament Delegat (UE) 2019/2074 fir-rigward tar-referenzi għal ċerta leġiżlazzjoni mħassra
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
         
         
            
               Wara li kkunsidrat ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali)
                  4
               , u b’mod partikolari l-Artikolu 48 (b), (c), (d), (e), (f) u (h), l-Artikolu 53(1) (d)(ii) u l-Artikolu 77(1) (h) u (k) tiegħu, 
            
            
               Billi:
            
            
               (1)Ir-Regolament (UE) 2017/625 jistabbilixxi r-regoli dwar it-twettiq ta’ kontrolli uffiċjali mill-awtoritajiet kompetenti tal-Istati Membri fuq annimali u oġġetti li jidħlu fl-Unjoni sabiex jivverifikaw il-konformità mal-leġiżlazzjoni tal-Unjoni dwar il-katina agroalimentari.
            
            
               (2)Ir-Regolament Delegat tal-Kummissjoni (UE) 2019/2122
                  5
                jistabbilixxi r-regoli dwar il-każijiet fejn ċerti kategoriji ta’ annimali u oġġetti jkunu eżentati mill-kontrolli uffiċjali fil-postijiet ta’ kontroll fuq il-fruntieri u l-kundizzjonijiet li taħthom jista’ jsir dan, u l-każijiet fejn ċerti kompiti speċifiċi tal-kontroll ikunu jistgħu jitwettqu fuq il-bagalji personali tal-passiġġieri mill-awtoritajiet doganali jew minn awtoritajiet pubbliċi oħra, u l-kundizzjonijiet li taħthom jistgħu jagħmlu dan, sakemm dawk il-kompiti ma jaqgħux diġà taħt ir-responsabbiltà ta’ dawk l-awtoritajiet.
            
            
               (3)Il-kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità, inkluż l-analiżi organolettika, li jintużaw għall-ittestjar u għall-analiżi minn operatur fl-Istat Membru tad-destinazzjoni jippreżentaw riskju baxx għas-saħħa pubblika, minħabba li ma jidħlux fil-katina alimentari. Għalhekk, jenħtieġ li l-awtorità kompetenti tal-Istat Membru tad-destinazzjoni tkun tista’ tagħti awtorizzazzjoni biex dawk il-kampjuni jkunu eżentati mill-kontrolli uffiċjali fil-postijiet ta’ kontroll fuq il-fruntieri. 
            
            
               (4)Sabiex jiġu evitati riskji għas-saħħa tal-annimali, l-awtorità kompetenti tal-Istat Membru tad-destinazzjoni jenħtieġ li toħroġ l-awtorizzazzjoni għall-kampjuni ta’ prodotti li joriġinaw mill-annimali u ta’ prodotti komposti f’konformità mar-rekwiżiti tas-saħħa tal-annimali stabbiliti fir-regoli stabbiliti fir-Regolament (UE) 2016/429 tal-Parlament Ewropew u tal-Kunsill
                  6
                jew skontu, jew mill-Istati Membri. L-awtorità kompetenti tal-Istat Membru tad-destinazzjoni jenħtieġ li tispeċifika fl-awtorizzazzjoni l-kundizzjonijiet tas-saħħa pubblika għad-dħul fl-Unjoni u għall-użu tal-kampjuni. 
            
            
               (5)Sabiex jiġi evitat it-tqegħid fis-suq ta’ kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità, jenħtieġ li fl-awtorizzazzjoni l-awtorità kompetenti tispeċifika l-obbligi tal-operaturi li jżommu rekords tal-użu tal-kampjuni għall-analiżi tal-prodott u għall-ittestjar tal-kwalità, u li jarmu l-kampjuni wara l-użu f’konformità mar-Regolament (KE) Nru 1069/2009 tal-Parlament Ewropew u tal-Kunsill
                  7
               .
            
            
               (6)Sabiex jiġi evitat kwalunkwe użu ħażin ta’ din l-eżenzjoni, l-awtorità kompetenti li tawtorizza d-dħul ta’ kampjuni ta’ riċerka u dijanjostiċi u ta’ kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità jenħtieġ li, fl-awtorizzazzjoni maħruġa lill-operaturi, tispeċifika l-ammont massimu tal-kampjuni.
            
            
               (7)Jenħtieġ li tiġi ċċarata l-kwantità ta’ ċerti oġġetti li jkunu parti mill-bagalji personali tal-passiġġieri, li huma maħsuba għall-konsum jew għall-użu personali u li huma eżentati mill-kontrolli uffiċjali fil-postijiet ta’ kontroll fuq il-fruntieri.
            
            
               (8)Sabiex tiġi żgurata l-koerenza mal-listi rilevanti tal-pajjiżi terzi fir-Regolament (UE) Nru 576/2013 tal-Parlament Ewropew u tal-Kunsill
                  8
                minn fejn jistgħu jinġarru annimali domestiċi lejn Stat Membru, jenħtieġ li tiġi kkoreġuta l-eżenzjoni għall-annimali domestiċi li jidħlu fl-Unjoni minn pajjiżi terzi, mhux elenkati fil-Parti 1 tal-Anness II tar-Regolament ta’ Implimentazzjoni tal-Kummissjoni (UE) Nru 577/2013
                  9
               .
            
            
               (9)F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-Ftehim dwar il-ħruġ), u b’mod partikolari l-Artikolu 5(4) tal-Protokoll dwar l-Irlanda/l-Irlanda ta’ Fuq, flimkien mal-Anness 2 ta’ dak il-Protokoll, ir-Regolament (UE) Nru 2017/625, kif ukoll l-atti tal-Kummissjoni bbażati fuqu, japplikaw fir-Renju Unit fir-rigward tal-Irlanda ta’ Fuq. Għaldaqstant, il-posters fl-Anness II tar-Regolament Delegat (UE) 2019/2122 u l-fuljett fl-Anness III tiegħu dwar l-introduzzjoni ta’ prodotti li jkunu parti mill-bagalji personali tal-passiġġieri, jenħtieġ li jiġu emendati biex jinkludu referenzi għar-Renju Unit fir-rigward tal-Irlanda ta’ Fuq. 
            
            
               (10)Id-Deċiżjoni tal-Kummissjoni 2007/275/KE
                  10
                titħassar permezz tar-Regolament ta’ Implimentazzjoni tal-Kummissjoni (UE) 2021/632
                  11
               . Fl-interess taċ-ċertezza tad-dritt, ir-referenzi għad-Deċiżjoni tal-Kummissjoni 2007/275/KE fl-Anness III tar-Regolament Delegat (UE) 2019/2122 jenħtieġ li jiġu sostitwiti b’referenzi għar-Regolament Delegat tal-Kummissjoni (UE) Nru 2021/630
                  12
               .
            
            
               (11)Għalhekk, jenħtieġ li r-Regolament Delegat (UE) 2019/2122 jiġi emendat kif xieraq.
            
            
               (12)Ir-Regolament ta’ Implimentazzjoni tal-Kummissjoni (UE) 2019/2007
                  13
                jitħassar permezz tar-Regolament ta’ Implimentazzjoni (UE) 2021/632. Fl-interess taċ-ċertezza tad-dritt, ir-referenzi għar-Regolament ta’ Implimentazzjoni (UE) 2019/2007, u għad-Deċiżjoni 2007/275/KE fir-Regolament Delegat tal-Kummissjoni (UE) 2019/2074
                  14
                jenħtieġ li jiġu sostitwiti b’referenzi għar-Regolament ta’ Implimentazzjoni tal-Kummissjoni (UE) 2021/632.
            
            
               (13)Jenħtieġ li r-Regolament Delegat (UE) 2019/2074 jiġi emendat kif xieraq.
            
            
               (14)Fir-Regolament Delegat (UE) 2019/2074 jenħtieġ li jiġu kkoreġuti r-referenzi għall-istess atti legali mħassra bħal fir-Regolament Delegat (UE) 2019/2122. Ir-regoli f’dawk ir-Regolamenti Delegati huma marbuta b’mod sostantiv u huma maħsuba biex jiġu applikati flimkien. Fl-interessi tas-sempliċità u tat-trasparenza, kif ukoll sabiex tiġi ffaċilitata l-applikazzjoni tagħhom u tiġi evitata multiplikazzjoni tar-regoli, dawn jenħtieġ li jiġu stabbiliti f’att wieħed aktar milli f’għadd ta’ atti separati b’ħafna kontroreferenzi u r-riskju ta’ duplikazzjoni. Bħala konklużjoni, l-emenda għar-Regolament Delegat (UE) 2019/2074 jenħtieġ li tiġi inkluża f’dan ir-Regolament flimkien mal-emenda għar-Regolament Delegat (UE) 2019/2122,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament Delegat (UE) 2019/2122 huwa emendat kif ġej: 
            
            
               1.fl-Artikolu 3(1), il-punt (b) huwa sostitwit b’dan li ġej:
            
         
         
            
               “(b) id-dħul tagħhom fl-Unjoni jkun awtorizzat minn qabel għal dak l-iskop mill-awtorità kompetenti tal-Istat Membru* ta’ destinazzjoni;
            
            
               -----
            
            
               * F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari l-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, għall-finijiet ta’ dan ir-Regolament, ir-referenzi għall-Istati Membri jinkludu lir-Renju Unit fir-rigward tal-Irlanda ta’ Fuq.”;
            
            
               2.L-Artikolu 4 huwa emendat kif ġej:
            
            
               (a)it-titolu huwa sostitwit b’dan li ġej:
            
            
               “Artikolu 4
            
            
               Kampjuni ta’ riċerka u dijanjostiċi, u kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità, inkluż l-analiżi organolettika’;
            
            
               (b)jiżdiedu l-paragrafi 3, 4 u 5 li ġejjin:
            
            
               “3.L-awtorità kompetenti tal-Istat Membru ta’ destinazzjoni tista’ teżenta kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità, inkluż l-analiżi organolettika, mill-kontrolli uffiċjali fil-postijiet ta’ kontroll fuq il-fruntieri dment li:
            
            
               (a)l-awtorità kompetenti tkun ħarġet lill-operatur responsabbli għall-analiżi jew għall-ittestjar tal-kampjuni qabel id-dħul tagħhom fl-Unjoni awtorizzazzjoni għall-introduzzjoni tagħhom fl-Unjoni f’konformità mal-paragrafu 4 u dik l-awtorizzazzjoni tiġi rreġistrata f’dokument uffiċjali maħruġ minn dik l-awtorità; 
            
            
               (b)il-kampjuni jkunu akkumpanjati mid-dokument uffiċjali msemmi fil-punt (a) jew minn kopja tiegħu, iċ-ċertifikat jew id-dikjarazzjoni msemmija fil-paragrafu 4(b), jew fejn applikabbli, kwalunkwe dokument meħtieġ skont ir-regoli nazzjonali msemmija fil-paragrafu 4(c), sakemm il-kampjuni jaslu għand l-operatur responsabbli għall-analiżi jew għall-ittestjar tal-kampjuni.
            
            
               Fejn il-kampjuni msemmija fl-ewwel subparagrafu jidħlu fl-Unjoni permezz ta’ Stat Membru li mhuwiex l-Istat Membru ta’ destinazzjoni, l-operatur għandu jippreżenta tali kampjuni f’post ta’ kontroll fuq il-fruntiera.
            
            
               4.L-awtorità kompetenti tal-Istat Membru ta’ destinazzjoni għandha tispeċifika fl-awtorizzazzjoni għall-introduzzjoni fl-Unjoni ta’ kampjuni ta’ prodotti li joriġinaw mill-annimali u ta’ prodotti komposti għall-analiżi tal-prodott u għall-ittestjar tal-kwalità, inkluż l-analiżi organolettika, dan li ġej:
            
            
               (a)il-kampjuni joriġinaw minn pajjiżi terzi jew reġjuni ta’ pajjiżi terzi elenkati fir-Regolament ta’ Implimentazzjoni tal-Kummissjoni (UE) Nru 2021/404*;
            
            
               (b) il-kampjuni huma akkumpanjati miċ-ċertifikat jew mid-dikjarazzjoni rilevanti mfassla f’konformità mal-mudelli stabbiliti fir-Regolament ta’ Implimentazzjoni tal-Kummissjoni (UE) 2020/2235**; 
            
            
               (c) li, skont il-komodità, il-kampjuni jikkonformaw ma’ dan li ġej:
            
            
               (i)ir-rekwiżiti rilevanti stabbiliti fir-Regolament Delegat tal-Kummissjoni (UE) 2020/692***; jew 
            
            
               (ii)ir-regoli nazzjonali f’konformità mal-Artikoli 230(2), 234(3) u 238(4) tar-Regolament (UE) 2016/429, fejn applikabbli; 
            
            
               (d)ir-rekwiżiti tas-saħħa pubblika:
            
            
               –għad-dħul fl-Istat Membru ta’ destinazzjoni, li jistgħu jinkludu rekwiżiti ta’ tikkettar u imballaġġ għall-kampjuni; u 
            
         
         
            
               –għall-analiżi jew għall-ittestjar tal-kampjuni mill-operatur; 
            
            
               (e)l-operatur responsabbli għall-analiżi jew għall-ittestjar tal-kampjuni, inkluż referenza għall-indirizz tal-bini tal-operatur li għalih huma destinati l-kampjuni;
            
            
               (f)l-awtorità kompetenti responsabbli għall-kontrolli uffiċjali fil-bini tal-operatur li għalih huma destinati l-kampjuni; u
            
            
               (g)l-obbligi tal-operatur responsabbli għall-analiżi jew għall-ittestjar li ma jħallatx il-kampjuni mal-ikel maħsub biex jitqiegħed fis-suq, li jżomm rekords dwar l-użu tal-kampjuni u li jarmi l-kampjuni wara l-analiżi tal-prodott jew l-ittestjar tal-kwalità f’konformità mar-Regolament (KE) Nru 1069/2009 tal-Parlament Ewropew u tal-Kunsill****.
            
            
               5.L-awtorità kompetenti tal-Istat Membru ta’ destinazzjoni għandha tispeċifika fl-awtorizzazzjonijiet imsemmija fil-paragrafu 1(a) u fil-paragrafu 3, l-ewwel subparagrafu, il-punt (a) l-ammont massimu ta’ kampjuni eżentati mill-kontrolli uffiċjali fil-postijiet ta’ kontroll fuq il-fruntieri.
            
            
               ---
            
            
               *
                     Ir-Regolament ta’ Implimentazzjoni tal-Kummissjoni (UE) 2021/404 tal-24 ta’ Marzu 2021 li jistabbilixxi l-listi ta’ pajjiżi terzi, territorji jew żoni tagħhom li minnhom huwa permess id-dħul fl-Unjoni ta’ annimali, prodotti ġerminali u prodotti li joriġinaw mill-annimali skont ir-Regolament (UE) 2016/429 tal-Parlament Ewropew u tal-Kunsill (ĠU L 114, 31.3.2021, p. 1). 
            
            
               ** Ir-Regolament ta’ Implimentazzjoni tal-Kummissjoni (UE) 2020/2235 tas-16 ta’ Diċembru 2020 li jistabbilixxi regoli għall-applikazzjoni tar-Regolamenti (UE) 2016/429 u (UE) 2017/625 tal-Parlament Ewropew u tal-Kunsill fir-rigward ta’ mudelli taċ-ċertifikati tas-saħħa tal-annimali, mudelli taċ-ċertifikati uffiċjali u mudelli taċ-ċertifikati tas-saħħa tal-annimali/uffiċjali, għad-dħul fl-Unjoni u l-movimenti fl-Unjoni ta’ kunsinni ta’ ċerti kategoriji ta’ annimali u oġġetti, ċertifikazzjoni uffiċjali dwar dawn iċ-ċertifikati u li jħassar ir-Regolament (KE) Nru 599/2004, ir-Regolamenti ta’ Implimentazzjoni (UE) Nru 636/2014 u (UE) 2019/628, id-Direttiva 98/68/KE u d-Deċiżjonijiet 2000/572/KE, 2003/779/KE u 2007/240/KE (ĠU L 442, 30.12.2020, p. 1).
            
            
               *** Ir-Regolament Delegat tal-Kummissjoni (UE) 2020/692 tat-30 ta’ Jannar 2020 li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għad-dħul fl-Unjoni, u l-moviment u l-immaniġġjar wara d-dħul ta’ konsenji ta’ ċerti annimali, prodotti ġerminali u prodotti li joriġinaw mill-annimali (ĠU L 174, 3.6.2020, p. 379).
            
            
               **** Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (ĠU L 300, 14.11.2009, p. 1).”;
            
            
               3.fl-Artikolu 7, il-punt (a) huwa sostitwit b’dan li ġej:
            
            
               “(a)l-oġġetti elenkati fil-Parti 1 tal-Anness I dment li l-kwantità f’kull kategorija ma taqbiżx il-limitu tal-piż ta’ 2 kg;”;
            
            
               4.fl-Artikolu 11, il-punt (a)(ii) huwa sostitwit b’dan li ġej:
            
            
               “(ii)jissodisfaw il-kundizzjonijiet stabbiliti fl-Artikolu 5(1) jew fl-Artikolu 5(2) tar-Regolament (UE) Nru 576/2013, u li jkunu qed jinġarru minn territorju jew pajjiż terz għajr dawk elenkati fil-Parti 1 tal-Anness II tar-Regolament ta’ Implimentazzjoni (UE) Nru 577/2013, dment li jsirulhom il-verifiki dokumentarji u identitarji skont l-Artikolu 34 tar-Regolament (UE) Nru 576/2013, u, fejn rilevanti, isirulhom il-verifiki standard għal għarrieda skont l-Artikolu 5(3) ta’ dak ir-Regolament; jew”;
            
            
               5.l-Annessi II u III huma emendati f’konformità mal-Anness ta’ dan ir-Regolament.
            
            
               Artikolu 2
            
            
               Ir-Regolament Delegat (UE) 2019/2074 huwa emendat kif ġej:
            
            
               1.fl-Artikolu 3, il-paragrafu 1 huwa sostitwit b’dan li ġej:
            
            
               “1.L-awtorità kompetenti fil-post ta’ kontroll fuq il-fruntiera tal-wasla fl-Unjoni għandha tawtorizza d-dħul fl-Unjoni tal-kunsinni ta’ prodotti li ġejjin li joriġinaw mill-Unjoni u jirritornaw lejha wara li ma jitħallewx jidħlu f’pajjiż terz sakemm dawn jikkonformaw mar-rekwiżiti stipulati fil-paragrafu 2:
            
            
               (a)prodotti li joriġinaw mill-annimali elenkati fl-Anness tar-Regolament ta’ Implimentazzjoni tal-Kummissjoni (UE) 2021/632*;
            
         
         
            
               (b)prodotti komposti elenkati fil-Kapitoli 15 sa 22 tal-Anness tar-Regolament ta’ Implimentazzjoni (UE) 2021/632 li huma soġġetti għal verifiki veterinarji fil-postijiet ta’ kontroll fuq il-fruntieri tal-wasla fl-Unjoni f’konformità mal-Artikolu 3 ta’ dak ir-Regolament ta’ Implimentazzjoni.
            
            
               -----
            
            
               * Ir-Regolament ta’ Implimentazzjoni tal-Kummissjoni (UE) 2021/632 tat-13 ta’ April 2021 li jistabbilixxi r-regoli għall-applikazzjoni tar-Regolament (UE) 2017/625 tal-Parlament Ewropew u tal-Kunsill fir-rigward tal-listi ta’ annimali, prodotti li joriġinaw mill-annimali, prodotti ġerminali, prodotti sekondarji tal-annimali u prodotti dderivati minnhom, prodotti komposti, u ħuxlief u tiben soġġetti għall-kontrolli uffiċjali fil-postijiet ta’ kontroll fuq il-fruntieri u li jħassar ir-Regolament ta’ Implimentazzjoni tal-Kummissjoni (UE) 2019/2007 u d-Deċiżjoni tal-Kummissjoni 2007/275/KE (ĠU L 132, 19.4.2021, p. 24).”;
            
            
               2.fl-Artikolu 3(2), il-punt (a) huwa sostitwit b’dan li ġej:
            
            
               “(a)iċ-ċertifikat uffiċjali oriġinali maħruġ mill-awtorità kompetenti tal-Istat Membru* minn fejn joriġinaw l-oġġetti u jkunu ntbagħtu lejn pajjiż terz (“l-Istat Membru ta’ oriġini”), jew l-ekwivalent elettroniku tiegħu sottomess fl-IMSOC, jew kopja awtentikata tiegħu;
            
            
               -----
            
            
               * F’konformità mal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari l-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, għall-finijiet ta’ dan ir-Regolament, ir-referenzi għall-Istati Membri jinkludu lir-Renju Unit fir-rigward tal-Irlanda ta’ Fuq.”.
            
            
               Artikolu 3
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 21.9.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        Ir-Regolament (UE) 2017/625 tal-Parlament Ewropew u tal-Kunsill tal-15 ta’ Marzu 2017 dwar il-kontrolli uffiċjali u attivitajiet uffiċjali oħra mwettqa biex jiżguraw l-applikazzjoni tal-liġi tal-ikel u tal-għalf, ta’ regoli dwar is-saħħa u t-trattament xieraq tal-annimali, dwar is-saħħa tal-pjanti u dwar prodotti għall-protezzjoni tal-pjanti, li jemenda r-Regolamenti (KE) Nru 999/2001, (KE) Nru 396/2005, (KE) Nru 1069/2009, (KE) Nru 1107/2009, (UE) Nru 1151/2012, (UE) Nru 652/2014, (UE) 2016/429 u (UE) 2016/2031 tal-Parlament Ewropew u tal-Kunsill, ir-Regolamenti tal-Kunsill (KE) Nru 1/2005 u (KE) Nru 1099/2009 u d-Direttivi tal-Kunsill 98/58/KE, 1999/74/KE, 2007/43/KE, 2008/119/KE u 2008/120/KE, u li jħassar ir-Regolamenti (KE) Nru 854/2004 u (KE) Nru 882/2004 tal-Parlament Ewropew u tal-Kunsill, id-Direttivi tal-Kunsill 89/608/KEE, 89/662/KEE, 90/425/KEE, 91/496/KEE, 96/23/KE, 96/93/KE u 97/78/KE u d-Deċiżjoni tal-Kunsill 92/438/KEE (Regolament dwar il-Kontrolli Uffiċjali) (ĠU L 95, 7.4.2017, p. 1).
               
               
                  
                     (2)
                  
                        Ir-Regolament Delegat tal-Kummissjoni (UE) 2019/2122 tal-10 ta’ Ottubru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill dwar ċerti kategoriji ta’ annimali u oġġetti eżentati minn kontrolli uffiċjali fil-postijiet ta’ kontroll fuq il-fruntieri, kontrolli speċifiċi fuq il-bagalji personali tal-passiġġieri u fuq kunsinni żgħar ta’ oġġetti mibgħuta lil persuni fiżiċi li mhumiex maħsuba biex jitqiegħdu fis-suq u li jemenda r-Regolament tal-Kummissjoni (UE) Nru 142/2011 (ĠU L 321, 12.12.2019, p. 45).
               
               
                  
                     (3)
                  
                        Ir-Regolament Delegat tal-Kummissjoni (UE) 2019/2074 tat-23 ta’ Settembru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ regoli dwar kontrolli uffiċjali speċifiċi fuq kunsinni ta’ ċerti annimali u oġġetti li joriġinaw mill-Unjoni, u li jirritornaw lejha wara li ma jitħallewx jidħlu f’pajjiż terz (ĠU L 316, 6.12.2019, p. 6).
               
               
                  
                     (4)
                  
                        ĠU L 95, 7.4.2017, p. 1.
               
               
                  
                     (5)
                  
                        Ir-Regolament Delegat tal-Kummissjoni (UE) 2019/2122 tal-10 ta’ Ottubru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill dwar ċerti kategoriji ta’ annimali u oġġetti eżentati minn kontrolli uffiċjali fil-postijiet ta’ kontroll fuq il-fruntieri, kontrolli speċifiċi fuq il-bagalji personali tal-passiġġieri u fuq kunsinni żgħar ta’ oġġetti mibgħuta lil persuni fiżiċi li mhumiex maħsuba biex jitqiegħdu fis-suq u li jemenda r-Regolament tal-Kummissjoni (UE) Nru 142/2011 (ĠU L 321, 12.12.2019, p. 45).
               
               
                  
                     (6)
                  
                        Ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (Liġi dwar is-Saħħa tal-Annimali) (ĠU L 84, 31.3.2016, p. 1).
               
               
                  
                     (7)
                  
                        Ir-Regolament (KE) Nru 1069/2009 tal-Parlament Ewropew u tal-Kunsill tal-21 ta’ Ottubru 2009 li jistabbilixxi regoli tas-saħħa li jirrigwardaw prodotti sekondarji tal-annimali jew derivati minnhom mhux maħsuba għall-konsum mill-bniedem u li jħassar ir-Regolament (KE) Nru 1774/2002 (Regolament dwar prodotti sekondarji tal-annimali) (ĠU L 300, 14.11.2009, p. 1).
               
               
                  
                     (8)
                  
                        Ir-Regolament (UE) Nru 576/2013 tal-Parlament Ewropew u tal-Kunsill tat-12 ta’ Ġunju 2013 dwar il-movimenti mhux kummerċjali tal-annimali domestiċi u li jħassar ir-Regolament (KE) Nru 998/2003 (ĠU L 178, 28.6.2013, p. 1). 
               
               
                  
                     (9)
                  
                        Ir-Regolament ta’ Implimentazzjoni tal-Kummissjoni (UE) Nru 577/2013 tat-28 ta’ Ġunju 2013 dwar il-mudell tad-dokumenti ta’ identifikazzjoni għall-moviment mhux kummerċjali ta’ klieb, qtates u inmsa, l-istabbiliment ta’ listi ta’ territorji u pajjiżi terzi u l-format, it-tqassim u r-rekwiżiti lingwistiċi tad-dikjarazzjonijiet li jiċċertifikaw il-konformità ma’ ċerti kundizzjonijiet stipulati fir-Regolament (UE) Nru 576/2013 tal-Parlament Ewropew u tal-Kunsill (ĠU L 178, 28.6.2013, p. 109).
               
               
                  
                     (10)
                  
                        Id-Deċiżjoni tal-Kummissjoni 2007/275/KE tas-17 ta’ April 2007 dwar listi ta’ prodotti komposti li jridu jkunu soġġetti għall-kontrolli fil-postijiet ta’ kontroll fuq il-fruntiera (ĠU L 116, 4.5.2007, p. 9).
               
               
                  
                     (11)
                  
                        Ir-Regolament ta’ Implimentazzjoni tal-Kummissjoni (UE) 2021/632 tat-13 ta’ April 2021 li jistabbilixxi r-regoli għall-applikazzjoni tar-Regolament (UE) 2017/625 tal-Parlament Ewropew u tal-Kunsill fir-rigward tal-listi ta’ annimali, prodotti li joriġinaw mill-annimali, prodotti ġerminali, prodotti sekondarji tal-annimali u prodotti dderivati minnhom, prodotti komposti, u ħuxlief u tiben soġġetti għall-kontrolli uffiċjali fil-postijiet ta’ kontroll fuq il-fruntieri u li jħassar ir-Regolament ta’ Implimentazzjoni tal-Kummissjoni (UE) 2019/2007 u d-Deċiżjoni tal-Kummissjoni 2007/275/KE (ĠU L 132, 19.4.2021, p. 24). 
               
               
                  
                     (12)
                  
                        Ir-Regolament Delegat tal-Kummissjoni (UE) 2021/630 tas-16 ta’ Frar 2021 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ ċerti kategoriji ta’ oġġetti eżentati mill-kontrolli uffiċjali fil-postijiet ta’ kontroll fuq il-fruntiera u li jemenda d-Deċiżjoni tal-Kummissjoni 2007/275/KE [C(2021)899] (ĠU L 132, 19.4.2021, p. 17).
               
               
                  
                     (13)
                  
                        Ir-Regolament ta’ Implimentazzjoni tal-Kummissjoni (UE) 2019/2007 tat-18 ta’ Novembru 2019 li jistabbilixxi r-regoli għall-applikazzjoni tar-Regolament (UE) 2017/625 tal-Parlament Ewropew u tal-Kunsill fir-rigward tal-listi ta’ annimali, prodotti li joriġinaw mill-annimali, prodotti ġerminali, prodotti sekondarji tal-annimali u prodotti dderivati u ħuxlief u tiben soġġetti għall-kontrolli uffiċjali fil-postijiet ta’ kontroll fuq il-fruntieri u li jemenda d-Deċiżjoni 2007/275/KE (ĠU L 312, 3.12.2019, p. 1).
               
               
                  
                     (14)
                  
                        Ir-Regolament Delegat tal-Kummissjoni (UE) 2019/2074 tat-23 ta’ Settembru 2019 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ regoli dwar kontrolli uffiċjali speċifiċi fuq kunsinni ta’ ċerti annimali u oġġetti li joriġinaw mill-Unjoni, u li jirritornaw lejha wara li ma jitħallewx jidħlu f’pajjiż terz (ĠU L 316, 6.12.2019, p. 6).
               
            
      
    ---documentbreak--- 
      
         
         
            
               ANNESS
            
            
            
               L-Annessi II u III tar-Regolament Delegat (UE) 2019/2122 huma emendati kif ġej:
            
            
               (1)L-Anness II huwa sostitwit b’dan li ġej:
            
            
            
               “ANNESS II
            
            
               Posters imsemmija fl-Artikolu 8(1)
            
            
               Il-posters jinsabu hawn:
            
            
               
                  https://ec.europa.eu/food/animals/animalproducts/personal_imports_en
               
            
            
               
                  
            
            
               
                  
            
            
               
                  
            
            
            
               
                  
            
            
                  
                     
                     
                     
                     
                     
                     
                     
                     
                     
                     
                     “;
               
            
            
               (2)L-Anness III huwa emendat kif ġej: 
            
            
               (a)l-ewwel paragrafu huwa sostitwit b’dan li ġej:
            
            
               “Minħabba r-riskju li jiddaħħal mard fl-Unjoni Ewropea (UE)*, hemm proċeduri stretti għall-introduzzjoni ta’ ċerti prodotti tal-annimali fl-UE. Dawn il-proċeduri ma japplikawx għall-movimenti ta’ prodotti tal-annimali bejn l-Istati Membri tal-UE, jew għall-prodotti tal-annimali li jiġu fi kwantitajiet żgħar għall-konsum personali minn Andorra, l-Iżlanda, il-Liechtenstein, in-Norveġja, San Marino u l-Iżvizzera.”;
            
         
         
            
               ------------
            
            
               *F’konformità mal-Ftehim dwar il-Ħruġ tar-Renju Unit tal-Gran Brittanja u l-Irlanda ta’ fuq mill-Unjoni Ewropea u mill-Komunità Ewropea tal-Enerġija Atomika, u b’mod partikolari l-Artikolu 5(4) tal-Protokoll dwar l-Irlanda/l-Irlanda ta’ Fuq flimkien mal-Anness 2 ta’ dak il-Protokoll, ir-referenzi għall-Unjoni Ewropea f’dan l-Anness jinkludu r-Renju Unit fir-rigward tal-Irlanda ta’ Fuq.”;
            
            
            
                (b)it-tielet u r-raba’ paragrafi huma sostitwiti b’dan li ġej: 
            
            
               “L-oġġetti li ġejjin jistgħu jiġu introdotti fl-UE sakemm jikkonformaw mal-kundizzjonijiet u l-limiti tal-piż indikati fil-punti 1 sa 5 hawn taħt.”;
            
            
               (c)fil-punt 3, “Ikel għall-annimali domestiċi meħtieġ għal raġunijiet ta’ saħħa”, il-frażi introduttorja hija sostitwita b’dan li ġej:
            
            
               “Fl-UE tista’ ddaħħal jew tibgħat biss kunsinni personali ta’ ikel għall-annimali domestiċi li jkun meħtieġ għal raġunijiet relatati mas-saħħa tal-annimal domestiku li qed jakkumpanja l-passiġġier dment li:”;
            
            
               (d)il-punt 7, “Il-prodotti eżentati”, huwa sostitwit b’dan li ġej:
            
            
               “Il-prodotti li ġejjin huma eżentati mir-regoli stabbiliti fil-punti 1 sa 6 dment li jissodisfaw ir-rekwiżiti tal-Artikolu 3(1) tar-Regolament Delegat tal-Kummissjoni (UE) 2021/630**:
            
            
               –dolċerija (li jinkludi l-ħelu), ċikkulata u preparati tal-ikel oħra li jkun fihom il-kawkaw;
            
            
               –għaġin, taljarini u kuskus;
            
            
               –ħobż, kejkijiet, gallettini, waffles u wejfers, ħobż imbaskat, ħobż mixwi u prodotti simili mixwijin;
            
            
               –żebbuġ mimli bil-ħut;
            
            
               –estratti, essenzi u konċentrati, tal-kafè, tat-te jew tal-matè, u preparati abbażi ta’ dawn il-prodotti jew abbażi tal-kafè, tat-te jew tal-matè;
            
            
               –ċikwejra nkaljata u sostituti oħrajn tal-kafè nkaljati, u estratti, essenzi u konċentrati tagħhom;
            
            
               –stokkijiet u ħwawar tas-sopop ippakkjati għall-konsumatur finali;
            
            
               –suppliment tal-ikel ippakkjati għall-konsumatur finali, li jkun fihom prodotti tal-annimali pproċessati (fosthom il-glukożammina, il-kondrojtina jew il-kitosan);
            
            
               –likuri u kordjali;
            
            
               -----
            
            
               **Ir-Regolament Delegat tal-Kummissjoni (UE) 2021/630 tas-16 ta’ Frar 2021 li jissupplimenta r-Regolament (UE) 2017/625 tal-Parlament Ewropew u tal-Kunsill fir-rigward ta’ ċerti kategoriji ta’ oġġetti eżentati mill-kontrolli uffiċjali fil-postijiet ta’ kontroll fuq il-fruntiera u li jemenda d-Deċiżjoni tal-Kummissjoni 2007/275/KE (ĠU L 132, 19.4.2021, p. 17).”.